64
રક્ષણ માટે પ્રાર્થના
મુખ્ય ગવૈયાને માટે. દાઉદનું ગીત.
1 હે ઈશ્વર, મારી ફરિયાદનો પોકાર સાંભળો;
શત્રુના ભયથી મારા જીવનનો બચાવ કરજો.
2 દુષ્ટોનાં કાવતરાંથી,
અન્યાય કરનારાઓનાં હુલ્લડથી મને સંતાડો.
3 તેઓએ તલવારની જેમ તેમની જીભને તીક્ષ્ણ કરી છે;
તેઓનો ઉદ્દેશ્ય બાણ, એટલે કડવા શબ્દો છે,
4 કે જેથી તેઓ એકાંતમાં નિર્દોષ માણસને મારે;
અચાનક તેઓ તેને મારે છે અને બીતા નથી.
5 તેઓ પોતાની દુષ્ટ ધારણા દ્રઢ કરે છે;
તેઓ ગુપ્ત જાળ બિછાવવાને મસલત કરે છે;
તેઓ કહે છે કે, “અમને કોણ જોશે?”
6 તેઓ પાપમય યોજનાઓ શોધે છે;
તેઓ કહે છે, “સાવધાનીપૂર્વકની યોજના, તે અમે પૂર્ણ કરી છે.”
માણસના આંતરિક વિચારો તથા હૃદયો ઊંડાં છે.
7 પણ ઈશ્વર તેઓને તાકીને બાણ મારશે;
તેઓ એકાએક ઘાયલ થઈ જશે.
8 એમ તેઓ ઠોકર ખાશે, તેમની જીભ તેઓને નડશે;
જેઓ તેમને જોશે તેઓ સર્વ માથાં ધુણાવશે.
9 દરેક લોકો બીશે
અને ઈશ્વરનાં કાર્યો પ્રગટ કરશે.
તેઓ તેમનાં કામ વિષે સમજણથી વિચારશે.
10 ન્યાયીઓ યહોવાહ વિષે આનંદ કરશે અને તેમના પર ભરોસો રાખશે;
હૃદયના સર્વ યથાર્થીઓ ગર્વ કરશે.