146
દુખ:હરતા પ્રભુની સ્તુતિ
1 યહોવાહની સ્તુતિ કરો.
હે મારા આત્મા, યહોવાહની સ્તુતિ કર.
2 મારા જીવન પર્યંત હું યહોવાહની સ્તુતિ કરીશ;
મારા જીવનના છેલ્લાં શ્વાસ સુધી હું મારા ઈશ્વરનાં સ્તુતિગીતો ગાઈશ.
3 તમે રાજાઓ કે માણસો પર ભરોસો ન રાખો,
કારણ કે તેઓની પાસે ઉદ્ધાર નથી.
4 જ્યારે તેનો પ્રાણ તેને છોડી જાય છે, ત્યારે તેનું શરીર ધૂળમાં પાછું મળી જાય છે;
તે જ દિવસે તેની બધી યોજનાઓનો અંત આવે છે.
5 જે માણસને સહાય કરનાર યાકૂબના ઈશ્વર છે,
જેની આશા તેના ઈશ્વર યહોવાહમાં છે, તે આશીર્વાદિત છે.
6 યહોવાહે પૃથ્વી તથા આકાશ,
સમુદ્ર તથા તેમાંના સર્વસ્વનું સર્જન કર્યું છે;
તે સદા સત્ય પાળનાર છે.
7 તે પીડિતોનો ન્યાય જાળવી રાખે છે
અને તે ભૂખ્યાઓને અન્ન પૂરું પાડે છે.
યહોવાહ કેદીઓને છોડાવે છે.
8 યહોવાહ દૃષ્ટિહીનોની આંખો ખોલે છે;
યહોવાહ ભારે બોજથી દબાયેલાઓનો બોજો હલકો કરે છે;
યહોવાહ ન્યાયી લોકોને પ્રેમ કરે છે.
9 યહોવાહ દેશમાંના વિદેશીઓનું રક્ષણ કરે છે;
તે અનાથો તથા વિધવાઓને ઊંચાં કરે છે,
પણ તે દુષ્ટોનો વિરોધ કરે છે.
10 યહોવાહ સદાકાળ રાજ કરશે,
હે સિયોન, તમારા ઈશ્વર પેઢી દરપેઢી રાજ કરશે.
યહોવાહની સ્તુતિ કરો.