11
ઈશ્વરમાં ભરોસો
મુખ્ય ગવૈયાને માટે. દાઉદનું (ગીત)
1 યહોવાહ પર હું ભરોસો રાખું છું;
તમે મારા જીવને કેમ કહો છો કે,
“પક્ષીની જેમ તું પર્વત પર ઊડી જા?”
2 કારણ કે, જુઓ! દુષ્ટો પોતાના ધનુષ્યને તૈયાર કરે છે.
તેઓ ધનુષ્યની દોરી પર પોતાનાં બાણ તૈયાર કરે છે
એટલે તેઓ અંધારામાં શુદ્ધ હૃદયવાળાને મારે.
3 કેમ કે જો રાજ્યના પાયાનો નાશ થાય છે,
તો ન્યાયી શું કરી શકે?
4 યહોવાહ પોતાના પવિત્રસ્થાનમાં છે;
તેમની આંખો જુએ છે અને તેમની આંખો મનુષ્યના દીકરાઓને પારખે છે.
5 યહોવાહ ન્યાયી તથા દુષ્ટ લોકોની પરીક્ષા કરે છે,
પણ જેઓ હિંસા કરવામાં આનંદ માને છે તેઓને તે ધિક્કારે છે.
6 તે દુષ્ટ લોકો પર વરસાદની જેમ અગ્નિ, ગંધક અને ભયંકર લૂ વરસાવે છે;
તે તેઓના પ્યાલાનો ભાગ થશે.
7 કારણ કે યહોવાહ ન્યાયી છે અને તે ન્યાયીપણાને ચાહે છે;
જે પવિત્ર છે તે તેમનું મુખ જોશે.